CELEX: 32019H0903(08)
Language: mt
Date: 2019-06-18 00:00:00
Title: Rakkomandazzjoni tal-Kummissjoni tat-18 ta' Ġunju 2019 dwar l-abbozz tal-Pjan Nazzjonali Integrat għall-Enerġija u l-Klima tal-Greċja li jkopri l-perjodu 2021–2030

3.9.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 297/29
            
         
      RAKKOMANDAZZJONI TAL-KUMMISSJONI
      tat-18 ta' Ġunju 2019
      dwar l-abbozz tal-Pjan Nazzjonali Integrat għall-Enerġija u l-Klima tal-Greċja li jkopri l-perjodu 2021–2030
      (2019/C 297/08)
      IL-KUMMISSJONI EWROPEA,
      Wara li kkunsidrat ir-Regolament (UE) 2018/1999 tal-Parlament Ewropew u tal-Kunsill tal-11 ta' Diċembru 2018 dwar il-Governanza tal-Unjoni tal-Enerġija u tal-Azzjoni Klimatika, li jemenda r-Regolamenti (KE) Nru 663/2009 u (KE) Nru 715/2009 tal-Parlament Ewropew u tal-Kunsill, id-Direttivi 94/22/KE, 98/70/KE, 2009/31/KE, 2009/73/KE, 2010/31/UE, 2012/27/UE u 2013/30/UE tal-Parlament Ewropew u tal-Kunsill, id-Direttivi tal-Kunsill 2009/119/KE u (UE) 2015/652 u li jħassar ir-Regolament (UE) Nru 525/2013 tal-Parlament Ewropew u tal-Kunsill (1), u b'mod partikolari l-Artikolu 9(2) tiegħu,
      Billi:
      
                  (1)
               
               
                  Skont ir-Regolament (UE) 2018/1999, kull Stat Membru huwa meħtieġ jippreżenta lill-Kummissjoni abbozz tal-pjan nazzjonali integrat għall-enerġija u l-klima tiegħu li jkopri l-perjodu mill-2021 sal-2030 skont l-Artikolu 3(1) u l-Anness I ta' dak ir-Regolament. L-ewwel abbozzi tal-pjanijiet nazzjonali integrati għall-enerġija u l-klima kellhom jiġu ppreżentati sal-31 ta' Diċembru 2018.
               
            
                  (2)
               
               
                  Il-Greċja ppreżentat l-abbozz tal-pjan nazzjonali integrat għall-enerġija u l-klima tagħha fil-25 ta' Jannar 2019. Il-preżentazzjoni ta' dan l-abbozz tal-pjan tirrappreżenta l-bażi u l-ewwel pass tal-proċess iterattiv bejn il-Kummissjoni u l-Istati Membri għall-finalizzazzjoni tal-pjanijiet nazzjonali integrati għall-enerġija u l-klima u l-implimentazzjoni sussegwenti tagħhom.
               
            
                  (3)
               
               
                  Skont ir-Regolament (UE) 2018/1999, il-Kummissjoni hija meħtieġa tivvaluta l-abbozzi tal-pjanijiet nazzjonali integrati għall-enerġija u l-klima. Il-Kummissjoni wettqet valutazzjoni komprensiva tal-abbozz tal-pjan nazzjonali integrat għall-enerġija u l-klima tal-Greċja, filwaqt li qieset l-elementi rilevanti tar-Regolament (UE) 2018/1999. Din il-valutazzjoni (2) hija ppubblikata flimkien ma' din ir-rakkomandazzjoni. Ir-rakkomandazzjonijiet li ġejjin huma bbażati fuq dik il-valutazzjoni.
               
            
                  (4)
               
               
                  B'mod partikolari, ir-rakkomandazzjonijiet tal-Kummissjoni jistgħu jindirizzaw (i) il-livell ta' ambizzjoni tal-objettivi, tal-miri u tal-kontributi bil-ħsieb li jinkisbu b'mod kollettiv l-objettivi tal-Unjoni tal-Enerġija u, b'mod partikolari, il-miri tal-Unjoni għall-2030 għall-enerġija rinnovabbli u għall-effiċjenza fl-enerġija kif ukoll il-livell tal-interkonnettività tal-elettriku li l-Istat Membru qed jimmira li jlaħħaq sal-2030; (ii) il-politiki u l-miżuri b'rabta mal-objettivi fil-livell tal-Istati Membri u tal-Unjoni u politiki u miżuri oħrajn ta' rilevanza transfruntiera potenzjali; (iii) kwalunkwe politiki u miżuri addizzjonali li jistgħu jkunu meħtieġa fil-pjanijiet nazzjonali integrati għall-enerġija u l-klima; (iv) l-interazzjonijiet bejn il-politiki eżistenti u ppjanati u l-konsistenza tagħhom u l-miżuri inklużi fil-pjan nazzjonali integrat għall-enerġija u l-klima f'dimensjoni waħda u fost dimensjonijiet differenti tal-Unjoni tal-Enerġija.
               
            
                  (5)
               
               
                  Waqt li kienet qed tiżviluppa r-rakkomandazzjonijiet tagħha, il-Kummissjoni qieset, minn naħa, il-ħtieġa li jingħaddu flimkien ċerti kontributi ppjanati kkwantifikati tal-Istati Membri kollha sabiex tiġi vvalutata l-ambizzjoni fil-livell tal-Unjoni, u, min-naħa l-oħra, il-ħtieġa li jiġi pprovdut ħin xieraq għall-Istat Membru kkonċernat biex iqis ir-rakkomandazzjonijiet tal-Kummissjoni qabel ma jiffinalizza l-pjan nazzjonali integrat għall-enerġija u l-klima tiegħu.
               
            
                  (6)
               
               
                  Ir-rakkomandazzjonijiet tal-Kummissjoni fir-rigward tal-ambizzjonijiet rinnovabbli tal-Istati Membri huma bbażati fuq formula stabbilita fl-Anness II tar-Regolament (UE) 2018/1999 li hija bbażata fuq kriterji oġġettivi.
               
            
                  (7)
               
               
                  Fir-rigward tal-effiċjenza fl-enerġija, ir-rakkomandazzjonijiet tal-Kummissjoni huma bbażati fuq il-valutazzjoni tal-livell ta' ambizzjoni nazzjonali ppreżentat fl-abbozz tal-pjan nazzjonali integrat għall-enerġija u l-klima, imqabbel mal-livell kollettiv tal-isforzi meħtieġa biex jintlaħqu l-miri tal-Unjoni, filwaqt li titqies l-informazzjoni pprovduta dwar iċ-ċirkustanzi nazzjonali speċifiċi, fejn ikun rilevanti. Il-kontributi nazzjonali finali fil-qasam tal-effiċjenza fl-enerġija jenħtieġ li jirriflettu l-potenzjal kosteffettiv għall-iffrankar tal-enerġija u li jiġu appoġġati bi strateġija soda ta' rinnovazzjoni tal-bini fit-tul u miżuri għall-implimentazzjoni tal-obbligu tal-iffrankar tal-enerġija li jirriżulta mill-Artikolu 7 tad-Direttiva 2012/27/UE tal-Parlament Ewropew u tal-Kunsill (3). Jenħtieġ li l-Istati Membri juru wkoll li jkunu qiesu kif xieraq il-prinċipju “l-Effiċjenza Enerġetika tiġi l-Ewwel”, billi b'mod partikolari jispjegaw kif l-effiċjenza fl-enerġija tikkontribwixxi għall-ilħuq kosteffettiv tal-għanijiet nazzjonali ta' ekonomija kompetittiva b'livell baxx ta' emissjonijiet ta' karbonju, għas-sigurtà tal-provvista tal-enerġija u għall-indirizzar tal-prekarjetà enerġetika.
               
            
                  (8)
               
               
                  Ir-Regolament dwar il-Governanza jeħtieġ li l-Istati Membri jipprovdu stampa ġenerali tal-investiment meħtieġ biex jintlaħqu l-objettivi, il-miri u l-kontributi stabbiliti fil-pjan nazzjonali integrat għall-enerġija u l-klima, kif ukoll valutazzjoni ġenerali dwar is-sorsi ta' dak l-investiment. Il-pjanijiet nazzjonali integrati għall-enerġija u l-klima jenħtieġ li jiżguraw it-trasparenza u l-prevedibbiltà tal-politiki u tal-miżuri nazzjonali sabiex tiġi żgurata ċ-ċertezza tal-investiment.
               
            
                  (9)
               
               
                  B'mod parallel, bħala parti miċ-ċiklu tas-Semestru Ewropew 2018-2019, il-Kummissjoni ffukat ħafna fuq il-ħtiġijiet ta' investiment tal-Istati Membri b'rabta mal-enerġija u mal-klima. Dan huwa rifless fir-Rapport tal-Pajjiż tal-2019 għall-Greċja (4) u fir-rakkomandazzjoni tal-Kummissjoni għal Rakkomandazzjoni tal-Kunsill lill-Greċja (5), bħala parti mill-proċess tas-Semestru Ewropew. Il-Kummissjoni qieset l-aktar sejbiet u rakkomandazzjonijiet reċenti tas-Semestru Ewropew fil-valutazzjoni tagħha tal-abbozzi tal-pjanijiet nazzjonali integrati għall-enerġija u l-klima. Ir-rakkomandazzjonijiet tal-Kummissjoni huma komplementari għall-aktar rakkomandazzjonijiet reċenti speċifiċi għal kull pajjiż maħruġa fil-kuntest tas-Semestru Ewropew. Jenħtieġ ukoll li l-Istati Membri jiżguraw li l-pjanijiet nazzjonali integrati għall-enerġija u l-klima jqisu l-aktar rakkomandazzjonijiet reċenti speċifiċi għal kull pajjiż maħruġa fil-kuntest tas-Semestru Ewropew.
               
            
                  (10)
               
               
                  Barra minn hekk, ir-Regolament dwar il-Governanza jeħtieġ li kull Stat Membru iqis kif xieraq kull rakkomandazzjoni mill-Kummissjoni għall-abbozz tal-pjan nazzjonali integrat għall-enerġija u l-klima tiegħu li jrid jiġi ppreżentat fil-31 ta' Diċembru 2019 u, jekk l-Istat Membru kkonċernat ma jindirizzax rakkomandazzjoni jew parti sostanzjali tagħha, dak l-Istat Membru jenħtieġ li jipprovdi r-raġunijiet tiegħu u jippubblikahom.
               
            
                  (11)
               
               
                  Fejn applikabbli, jenħtieġ li l-Istati Membri jirrapportaw l-istess data fil-pjanijiet nazzjonali integrati għall-enerġija u l-klima u fl-aġġornamenti fis-snin sussegwenti bħalma jirrapportaw lill-Eurostat jew lill-Aġenzija Ewropea għall-Ambjent. L-użu tal-istess sors, u meta tkun disponibbli, tal-istatistika Ewropea, huwa wkoll essenzjali għall-kalkolu tal-linja bażi għall-immudellar u għall-projezzjonijiet. L-użu tal-istatistika Ewropea jippermetti komparabbiltà aħjar tad-data u tal-projezzjonijiet użati fil-pjanijiet nazzjonali integrati għall-enerġija u l-klima.
               
            
                  (12)
               
               
                  L-elementi kollha tal-Anness I tar-Regolament (UE) 2018/1999 iridu jiġu inklużi fil-pjan nazzjonali integrat għall-enerġija u l-klima finali. F'dan il-kuntest, jenħtieġ li jiġu vvalutati l-impatti makroekonomiċi u, sa fejn ikun possibbli, l-impatti fuq is-saħħa, l-ambjent, l-impjieg u l-edukazzjoni, il-ħiliet u l-impatti soċjali tal-politiki u tal-miżuri ppjanati. Il-pubbliku u partijiet ikkonċernati oħra jridu jkunu involuti fit-tħejjija tal-pjan nazzjonali integrat għall-enerġija u l-klima finali. Dawn l-elementi u elementi oħrajn huma deskritti fid-dettall fid-dokument ta' ħidma tal-persunal ippubblikat flimkien ma' din ir-Rakkomandazzjoni (6).
               
            
                  (13)
               
               
                  Fil-pjan finali jenħtieġ li l-Greċja tibni fuq l-interkonnessjonijiet pożittivi bejn il-politiki u l-miżuri ppjanati indikati fl-abbozz tal-pjan, u tesplora aktar l-interkonnessjonijiet tal-politiki aktar diffiċli. Eżempju ta' interkonnessjoni bħal dawn hija s-sinerġiji fi ħdan id-dimensjoni tad-dekarbonizzazzjoni, eż. l-impatt tal-emissjonijiet u tal-assorbimenti kontabbilizzati fis-settur tal-użu tal-art, it-tibdil fl-użu tal-art u l-forestrija tal-politiki tal-politiki ppjanati dwar il-bijoenerġija. Interkonnessjoni oħra hija s-sinerġiji bejn id-dimensjonijiet tad-dekarbonizzazzjoni, tas-sigurtà tal-enerġija u tas-suq intern mal-prinċipju “l-Effiċjenza Enerġetika tiġi l-Ewwel”, eż. billi tispjega kif l-effiċjenza fl-enerġija tikkontribwixxi għall-ilħuq kosteffettiv tal-għanijiet nazzjonali ta' ekonomija kompetittiva b'livell baxx ta' emissjonijiet ta' karbonju u sigurtà tal-provvista tal-enerġija. L-effiċjenza fl-enerġija tista' wkoll titqies fir-rigward tal-tnaqqis tal-prekarjetà enerġetika. L-objettivi fid-dimensjoni tar-riċerka, tal-innovazzjoni u tal-kompetittività jridu jappoġġaw l-isforzi ppjanati għad-dimensjonijiet l-oħra tal-Unjoni tal-Enerġija.
               
            
                  (14)
               
               
                  Il-pjan nazzjonali integrat għall-enerġija u l-klima finali jista' jibbenefika jekk jiġi kopert ukoll is-settur tat-teknoloġiji b'livell baxx ta' emissjonijiet ta' karbonju, inkluż miżuri għad-dekarbonizzazzjoni tas-setturi industrijali intensivi fl-użu tal-enerġija u tal-karbonju u analiżi aktar komprensiva ta' fejn jinsab dan is-settur bħalissa fis-suq globali, filwaqt li jiġu enfasizzati l-oqsma ta' qawwiet kompetittivi u sfidi potenzjali. Jista' wkoll jibbenefika minn elaborazzjoni ulterjuri dwar l-iffrankar tal-emissjonijiet tal-gassijiet serra li jirriżulta mill-azzjonijiet relatati mal-ekonomija ċirkolari.
               
            
                  (15)
               
               
                  Ir-rakkomandazzjonijiet tal-Kummissjoni lill-Greċja huma appoġġati mill-valutazzjoni tal-abbozz tal-pjan nazzjonali integrat għall-enerġija u l-klima tal-Greċja li huwa ppubblikat flimkien ma' din ir-Rakkomandazzjoni (7).
               
            B'DIN TIRRAKKOMANDA LILL-GREĊJA TIEĦU AZZJONI BIEX:
      
                  1.
               
               
                  Tippermetti kisba fil-ħin u kosteffettiva tal-kontribut tal-Greċja ta' 31 % lill-mira tal-UE għall-2030 għall-enerġija rinnovabbli, billi fil-pjan finali tinkludi, fost oħrajn, trajettorja indikattiva li tilħaq il-punti ta' referenza kollha skont l-Artikolu 4(a)(2) tar-Regolament (UE) 2018/1999, u tipprovdi politiki u miżuri dettaljati u kwantifikati li jikkonformaw mal-obbligi stabbiliti fid-Direttiva (UE) 2018/2001. Tirrikonċilja l-objettivi mressqa fl-abbozz tal-pjan għas-sehem ta' enerġija rinnovabbli fis-settur tat-tisħin u tat-tkessiħ mal-mira indikattiva inkluża fl-Artikolu 23 tad-Direttiva (UE) 2018/2001 u s-settur tat-trasport f'konformità mal-Artikolu 25 tad-Direttiva (UE) 2018/2001.
               
            
                  2.
               
               
                  Iżżid b'mod sostanzjali l-ambizzjoni tagħha lejn it-tnaqqis tal-konsum tal-enerġija finali u primarja fid-dawl tal-ħtieġa li jiżdied il-livell tal-isforzi biex tintlaħaq il-mira tal-effiċjenza fl-enerġija tal-Unjoni tal-2030 u tappoġġa dan permezz ta' politiki u miżuri li jirriżultaw f'aktar iffrankar enerġetiku sal-2030. Tikkjarifika l-iskeda ta' żmien għall-adozzjoni u l-implimentazzjoni tal-politiki previsti li jkunu fis-seħħ mill-2020, speċjalment għall-istrumenti l-ġodda. Il-miżuri previsti biex jinkiseb l-għan ta' ffrankar kumulattiv jenħtieġ li jitfasslu fi skala xierqa.
               
            
                  3.
               
               
                  Tispeċifika l-miżuri li jappoġġaw l-objettivi tas-sigurtà tal-enerġija dwar id-diversifikazzjoni u t-tnaqqis tad-dipendenza enerġetika, inkluż il-miżuri li jiżguraw il-flessibbiltà, b'mod partikolari fir-rigward tal-gass naturali. Tinkludi valutazzjoni ta' kif il-proġetti tal-infrastruttura u l-kooperazzjoni reġjonali jikkontribwixxu għall-objettivi tas-sigurtà tal-enerġija, filwaqt li tuża wkoll il-kooperazzjoni reġjonali u l-flessibbiltajiet biex tieħu vantaġġ mill-opportunitajiet ippreżentati bit-tnaqqis tal-emissjonijiet tal-gassijiet serra għall-modernizzazzjoni tal-ekonomija tal-Greċja.
               
            
                  4.
               
               
                  Tinkludi objettivi u miri li jħarsu 'l quddiem fir-rigward tal-integrazzjoni tas-swieq, b'mod partikolari miżuri biex tiżdied il-kompetizzjoni fis-swieq tal-konsumaturi u tal-operaturi, b'mod konformi mal-impenn tagħha skont il-programm tal-Mekkaniżmu Ewropew ta' Stabbiltà (MES) għat-tnaqqis tal-ishma mis-suq tal-konsumaturi u tal-operaturi eżistenti taħt il-50 % sal-2020. Timplimenta l-mudell tal-mira tal-elettriku u l-akkoppjament tas-swieq mal-ġirien, abbażi tal-iskedi ta' żmien miftiehma taħt il-mekkaniżmu ta' sorveljanza ta' wara l-programm.
               
            
                  5.
               
               
                  Tikkwantifika aktar l-objettivi nazzjonali u l-miri ta' finanzjament fir-riċerka, fl-innovazzjoni u fil-kompetittività, speċifikament relatati mal-Unjoni tal-Enerġija, li jridu jinkisbu minn issa sal-2030, sabiex ikunu miżurabbli faċilment u jkunu adattati biex jappoġġaw l-implimentazzjoni tal-miri fid-dimensjonijiet l-oħra tal-pjan nazzjonali integrat għall-enerġija u l-klima. Tappoġġa t-tali objettivi b'politiki u miżuri speċifiċi u xierqa, inkluż dawk li jridu jiġu żviluppati b'kooperazzjoni ma' Stati Membri oħra, bħal pereżempju l-Pjan Strateġiku għat-Teknoloġija tal-Enerġija.
               
            
                  6.
               
               
                  Tintensifika l-arranġamenti ta' kooperazzjoni reġjonali li diġà huma tajbin mal-Bulgarija u ma' Ċipru kif ukoll mal-pajjiżi tal-Konnettività tal-Enerġija fl-Ewropa Ċentrali u tax-Xlokk (CESEC). Fil-kuntest tal-inizjattiva “Enerġija Nadifa għall-gżejjer tal-UE”, isaħħaħ il-kooperazzjoni mal-Istati Membri u mar-reġjuni insulari li qed jiffaċċjaw sfidi u opportunitajiet simili relatati mal-ġeografija, mal-klima u mal-infrastruttura fit-tranżizzjoni tal-enerġija tagħhom. Tesplora l-potenzjal transfruntier u l-aspetti makroreġjonali ta' politika koordinata għall-enerġija u l-klima b'mod partikolari fir-reġjun Adrijatiku-Joniku bl-għan li titnaqqas il-marka tal-karbonju tar-reġjun u jiġi implimentat approċċ ta' ekosistema. Il-fokus tal-iskambji reġjonali jista' jkun fuq is-suq intern tal-enerġija u l-oqsma tas-sigurtà tal-enerġija, fid-dawl tat-tibdil fis-sistemi tal-elettriku biex jakkomodaw ishma ogħla ta' elettriku rinnovabbli, li se jżid l-importazzjoni u l-esportazzjoni tal-elettriku u jsaħħaħ il-ħtieġa għall-flessibbiltà tas-sistema. Barra minn hekk, tuża l-kooperazzjoni bilaterali u l-flessibbiltajiet biex tieħu vantaġġ mill-opportunitajiet ippreżentati mit-tnaqqis tal-emissjonijiet tal-gassijiet serra għall-modernizzazzjoni tal-ekonomija tal-Greċja.
               
            
                  7.
               
               
                  Telenka s-sussidji tal-enerġija kollha, inkluż b'mod partikolari għall-karburanti fossili, u l-azzjonijiet imwettqa kif ukoll il-pjanijiet biex dawn is-sussidji jibdew jiġu eliminati ftit ftit.
               
            
                  8.
               
               
                  Tikkomplementa l-analiżi tal-interazzjonijiet mal-politika dwar il-kwalità tal-arja u l-emissjonijiet fl-arja b'aktar informazzjoni kwantitattiva, mill-inqas billi tinkludi l-informazzjoni meħtieġa dwar l-emissjonijiet projettati ta' sustanzi li jniġġsu fl-arja fil-politiki u l-miżuri ppjanati.
               
            
                  9.
               
               
                  Tintegra aħjar l-aspetti ta' tranżizzjoni ġusta u ekwa, b'mod partikolari billi tipprovdi aktar dettalji dwar l-impatti soċjali, l-impatti fuq l-impjieg, fuq il-ħiliet u fuq it-taħriġ tal-objettivi, tal-politiki u tal-miżuri ppjanati. Tipprovdi informazzjoni aktar dettaljata dwar il-proġetti li jappoġġaw tranżizzjoni aktar ġusta u ekwa, filwaqt li tispeċifika l-forma ta' appoġġ u l-impatt tal-inizjattivi, u tagħmel il-konnessjoni mat-tranżizzjoni tar-reġjuni intensivi fl-użu tal-faħam u tal-karbonju jew tar-reġjuni industrijali. Tiżviluppa aktar l-approċċ għall-indirizzar tal-kwistjonijiet tal-prekarjetà enerġetika kif meħtieġ mir-Regolament (UE) 2018/1999.
               
            
         Magħmul fi Brussell, it-18 ta' Ġunju 2019.
         
            
               Għall-Kummissjoni
            
            Miguel ARIAS CAÑETE
            
               Membru tal-Kummissjoni
            
         
      
      
         (1)  ĠU L 328, 21.12.2018, p. 1.
      
         (2)  SWD(2019) 261
      
         (3)  Id-Direttiva 2012/27/UE tal-Parlament Ewropew u tal-Kunsill tal-25 ta' Ottubru 2012 dwar l-effiċjenza fl-enerġija, li temenda d-Direttivi 2009/125/KE u 2010/30/UE u li tħassar id-Direttivi 2004/8/KE u 2006/32/KE (ĠU L 315, 14.11.2012, p. 1).
      
         (4)  SWD (2019) 1007 final.
      
         (5)  COM (2019) 508 final tal-5 ta' Ġunju 2019.
      
         (6)  SWD(2019) 261.
      
         (7)  SWD(2019) 261.